Gandia recupera la Fira del Llibre
16 novembre 2017

## Gandia recupera la Fira del Llibre16 novembre 2017Última actualització: 14 juliol 2025

![](../gestion/img/gandiarecuperalafira2.jpg)  
  

**· Des de demà i fins al 24 de novembre les llibreries de la ciutat exposaran les últimes novetats · Els usuaris de la biblioteca que realitzen algun préstec durant aquests dies tindran un descompte de 2 euros a l'hora d'adquirir els llibres  
**

El regidor delegat de Cultura juntament amb la regidora responsable de Polítiques Econòmiques, Alícia Izquierdo, han comparegut aquest matí en roda de premsa per explicar les activitats que es desenvoluparan a partir de demà i fins al dia 24 de novembre a la Fira del Llibre. Una iniciativa que s'emmarca dins de la Setmana Literària i que s'ha recuperat després de més d'una dècada a la nostra ciutat.  
En la presentació, els edils han estat acompanyats per Mayte Fernández, de la Llibreria Gavina; Maria Bravo, d'Ambra Llibres; i Andreu Banyuls, de la Llibreria Ferrer.

**Alícia Izquierdo** ha explicat que "_estem molt contents d'haver rellançat la Fira del Llibre. És una forma de donar més presència a totes les activitats de la Setmana Literària, i de dinamitzar el centre històric. La idea general és que totes les vesprades la gent que acudisca tindrà alguna activitat_".

Per la seua banda, **Mayte Fernández**, en representació de les llibreries participants, va explicar alguna de les activitats que es realitzaran com una performance poètica, dues presentacions de llibres a més d'activitats infantils i signatures d'autors.

Al llarg de la Setmana Literària, qualsevol persona que traga un llibre en préstec de qualsevol llibreria pública de la ciutat, obtindrà un descompte de 2 € a l'hora d'adquirir un llibre a la Fira. Els expositors tindran a disposició del públic les últimes novetats i han recordat que es tracta d'un bon moment per començar a adquirir els regals de Nadal.

La fira estarà situada al passeig Germanies front a la Casa de la Marquesa i tindrà un horari de dilluns a divendres de 17 a 20.30 hores, dissabte de 10 a 14 i de 17 a 20.30 hores, mentre que diumenge serà de 10 a 14.00 hores. L'acte d'obertura de la mateixa serà demà a les 17.30 hores.

Finalment, Joan Muñoz, ha explicat que a més de les llibreries, la xarxa de biblioteques municipals i l'Alfons el Vell, també tindran els seus respectius estands i va animar a la ciutadania a acudir a la Fira. "_És una excusa més per celebrar la Capitalitat Cultural de la nostra ciutat i gaudir de la literatura_".

[Twittear](https://twitter.com/share)